
				Sigur, kovač

				Gunulf, pijandura

				Raghner, kormilar

			

		

		
			
				Kol, prilično neotesana ljudeskara 

			

		

		
			
				Inga, ljubiteljica životinja

				Vitgis, snagatorica

				Ivar, momak

			

		

		
			
				Thorkel, div

				Raemma, djevojka

				Björn, dječak koji želi postati žongler 

				Egill, zarobljeni momak

			

		

		
			
				Leif, vikinški vođa

			

		

		
			
				Olaf, mačak puna imenaOlaf Dugobrki

				Nielsen, slab je na Olafa

				Riđ, krupan, duga brka.

				Olaf uopće nije odudarao kraj svojega gazde:

				Leifa, Erikova sina, jednog od ljudi sa Sjevera.

				Njegovo puno ime glasilo je ovako: Olaf Dugobrki. Što se gordo drži!

				Dovoljno je baciti pogled na njega da shvatiš: taj je mačak proživio brojne avanture.

				Prvi vikinški mačak koji je stavio šapu na američko tlo!

				1. NIŠTA OD IZNENA-DENJA, NIŠTA OD PLIJENA 

				Momak je bio na obali rijeke. Na sebi je imao preveliku bluzu i pokrpane hlače. Objeručke je pridržavao tanašan štap. Čvrsto ga je držao i zacijelo je uhvatio lijepu veliku ribu jer mu se lice crvenjelo od napora.

				Počele su mi rasti zazubice. Obožavam riječnu ribu: nježnijeg je okusa od morske, a i meso joj je mekše.

				Bljesak… srebrni sijev i štrcaji vode posvuda. Riba se nije dala iz rijeke. Odlučnim trzajem momak ju je zavitlao na travu na obali. Bila je velika! Neko ju je vrijeme promatrao dok se sve sporije koprcala.

				Potom je momak podignuo pogled i spazio nas. Usta su mu se otvorila ne ispustivši ni zvuk. Razrogačio je oči i odmaglio, ostavivši štap i ribu. 

				„Eto ti plijena, Olafe“, pomislih ja. „Ekspedicija dobro počinje.“

				Pomislih i da se momak mogao poštedjeti trka do sela kako bi ga uzbunio. Bilo je prekasno. I premalo je, kao uvijek, bilo seljaka u stanju da srp i vile upotrijebe protiv nas.

				Uostalom, srp i vile smiješno su oružje u usporedbi s našim mačevima (i sjekirama. Oružje dobro kad trebaš pokoriti upravo zemlju, ali ne i hrabre vikinške ratnike.

				Ha, ha! Samo ti trči! U ovom kraju to vam dobro ide: trčite kao zečevi da biste se sakrili u šumi.

				Uostalom, uvijek je bilo tako: bila je to barem već deseta ekspedicija u kojoj i ja sudjelujem. Da budem iskren, nije da sam bio baš lud za tim. Draže bi mi bilo dremuckati kraj Sigurove peći.

				Pokušao sam se ja sakriti, ali Leif me pronašao šćućurena iza bačve i bez 

				razmišljanja me bacio na drakar. Uvjeren je da sam njegov srećonoša…

				„Ali danas se meni posrećilo“, pomislih. „Ribo, stižem. Prije nego što se Leif i ostali vrate iz pljačke, bit ćeš mi u želucu. Ne zvao se ja Olaf Dugobrki.“

				Dok sam uživao u ribetini, slušao sam galamu naših koji su krenuli u napad.

				Ne sviđa mi se ta njihova navika: imam vrlo osjetljive uši, ali čini se da Vikinzi stvarno ne mogu bez toga. Galama im najprije podsjeća na riku ili grmljavinu, a zatim galameći slave pobjedu…

				Ali tog je puta galama zvučala drugačije.

				Nisu to bili uobičajeni užasnuti glasovi, prije glasovi što izdaju naredbe. Što se događa?

				Shvatio sam to čim sam vidio Leifa i ostale kako jure natrag najprije u pratnji pokoje strijele, a zatim i vojnika od krvi i mesa.

				Vojnika naoružanih lukovima i mačevima i odjevenih u košulje od željezne žice.

				„Ovi se ne šale“, pomislih. Ostavio sam ribu i odjurio na drakar. U posljednji čas.

				Div Thorkel, snažan kao desetorica, pogurnuo je brod u more, a zatim je morao potrčati da bi ga sustigao i uskočio u nj jer 

				su ostali već veslali i svijali leđa u mahnitom ritmu.

				„Idemo, idemo!“ vikao je Leif.

				Sustignu ga strijela i zabi mu se u rame.

				„Brže! Još brže!“

				Nakon nekoliko minuta drakar je već bio u rijeci i jurio prema moru zahvaljujući snažnim rukama i struji. Srećom, naša plovila imaju dva pramca, odnosno ne moraju se okrenuti da bi promijenila smjer zbog čega su hitri pa je stvarno lako upravljati njima.

				To je zaista praktično kad se moraš dati u divlji bijeg.

				Bili smo na sigurnom, ali Leif se natmurio jače od olujnog neba. Peklo ga je ranjeno rame, ali još ga je više pekao poraz. Nije predvidio da bi selo mogao braniti vojni garnizon.

				„Očito je da su nas očekivali“, reče. „Ali, tko je mogao znati da ćemo napasti?“

				Sad kad više nisu trebali veslati kao ludi, ratnici su imali dovoljno daha za razgovor.

				„U proljeće uvijek napadnemo koje mjesto u ovom kraju, naravno da su nas očekivali!“

				„Ali to se nikad prije nije zbilo!“

				„Postali su prepredeni, to je sve.“

				„Ako više ne možemo računati na element iznenađenja, odsad će sve biti teže.“

				„Morat ćemo se pozdraviti s lijepim debelim svinjama koje nas čekaju u svinjcima, s vunenim pokrivačima, sa zlatnim knjižurinama iz crkvi…“

				„Kao i s bačvicama vina!“ nadoda Gunulf glasom isprekidanim štucavicom.

				Gunulf stvarno voli vino: mogao je cijelu bačvicu popiti naiskap.

				Leif nije više ništa rekao. Sjedio je posred drakara leđa naslonjenih na jarbol i šutke promatrao strijelu koju su mu izvukli iz ramena.

				Moj je gazda s nevjericom i zabrinuto promatrao vršak umrljan krvlju. Zatim je dugo promatrao sad već daleku obalu.

				Kad je napokon progovorio, glas mu je zvučao smireno i odrješito. „Tko će sa mnom?“ upita.

				Sve su se glave okrenule pogledati ga. Svi su pogledi pitali: „Kamo?“

				„Na zapad“, odgovori Leif, „gdje završava more i počinje druga zemlja.“

				U tom je trenutku drakar ušao u tako gustu maglu da se nije vidio ni brk.

				Raghner je kormilario sigurnom rukom. Dobro je znao te vode i nije bilo opasnosti da skrene s kursa. Ali Leif se htio suočiti s nepoznatim morem…

				Leif je uzalud čekao odgovor. Magla je skrivala lica, ali ona su sigurno bila zapanjena ili zabrinuta ili oboje.

			

		

	
		
			
				16

			

		

		
			
				„Sazivam skupštinu“, reče nedugo zatim Leif. „Čim se iskrcamo. Smjesta!“

				„Ionako nemamo što iskrcati…“ reče Kol.

				„Nijedan plijen koji bismo razdijelili“, nadoda Thorkel.

				„Ima li dolje što pića?“ zabrinuto upita Gunulf. Prvi se put iz pljačke vraćao praznih ruku i suha grla.

				Skupština je bila duga i grozno dosadna. Muškarci su govorili i govorili, bez prestanka.

				Žene su dijelile velike vrčeve piva i ražene pogače s usoljenom sušenom ribom. Pa opet 

				vrčeve piva jer čovjek ožedni od usoljene sušene ribe.

				Djeca su odavno spavala pod pokrivačima i krznom.

				Bolje pod krznom: pokrivači pikaju, a krzno je meko, premda i krzno i pokrivači pomalo smrde…

				Ali to nema veze. Dakle, djeca su spavala na svojim ležajima, a ja sam dremuckao u jednom kutu Leifova kreveta, na krznu, kad se tako zaorilo da sam poskočio i cijeli mi se rep nakostriješio.

				Desetak muškaraca jednoglasno je povikalo: „Da!“

				Ruka im je još bila podignuta; čak i Gunulfova, no on nije stajao kraj Leifa poput ostalih, nego je sjedio raširenih nogu naslonjen na jedan od drvenih stupova koji nose krov. Među nogama mu bačvica. Klonu mu ruka i klonu mu glava, Gunulf zahrka, a bačvica mu posluži kao jastuk.

				Da, ali što?

				Muškarci nastaviše s razgovorom. Što su govorili, nije me zanimalo.

				No bilo je jasno da se svi slažu s onima koji su povikali da.

				Bilo je tu još desetak muškaraca koji su odmahivali glavom i udarali nogama o tlo podižući prašinu iz sijena raspoređenog po podu.

				Sad su i žene razgovarale, zapravo, derale su se, a buka je bila stvarno nepodnošljiva.

				Ne, nije mi ni palo na pamet da izađem u studenu noć. Definitivno nisam htio postati smrznuti mačak! Zavukao sam se pod krzno. 

				Tako je bilo malo bolje.

				Jedva sam čekao da se svatko vrati svojoj kući, a kad se to napokon dogodilo, mijauknuo sam s olakšanjem.

				Uglavnom sam šutljiv mačak, gotovo nijem. Ali kad treba zamjaukati, iz grla ispustim takav zvuk da može natjerati u bijeg i medvjeda! 

				2. MACˇAK TALISMAN

				Stvarno!

				Natjerao sam jednom medvjeda u bijeg i spasio Leifu život. Otad govori da sam njegov talisman i svugdje me vodi sa sobom.

				Dogodilo se to prije dosta vremena, ne znam kad točno. Veoma sam inteligentan, ali sam i dalje mačak.

				Ali, zato se dobro sjećam kako se sve to odvilo.

				Znači, Leif se malo udaljio od sela, a ja sam se igrom slučaja također zatekao u tom kraju. Možda je tražio drva za držak kakva koplja, ja sam, pak, pokušavao uhvatiti kakva glodavca (u prvom redu miša: vjeverice su gotovo nemoguć plijen, osim ako ih ne iznenadiš dok grickaju žir).

			

		

		
			[image: ]
		

	
		
			
				21

			

		

		
			
				Iznenada divovski medvjed izbije iz grmlja. Ta neupućena zvjerčuga sigurno je pomislila da joj Leif želi ukrasti kupine. Propela se na stražnje noge i počela frktati i režati, a zatim je pojurila prema naprijed poskakujući onako smotano kako već poskakuju medvjedi dok trče.

				Leif ga je nepomično čekao: u takvim slučajevima nema druge jer razjareni medvjed ionako trči brže od prestrašena čovjeka.

				Ne pomaže ni ako se popneš na stablo… Trebaš se samo ukipiti i nadati se da će se medvjed predomisliti ili preusmjeriti ili da će se barem spotaknuti o korijen, što je ipak slabo vjerojatno.

				Ja sam znatiželjno promatrao kako će priča završiti. Uto mi je pčela sletjela baš na nos. Instinktivno sam podignuo šapu da je otjeram, a ona me ubola. Osjetio sam kako mi žalac prodire u nos, a zatim je prodorna bol odande sijevnula mojim tijelom sve do repa.

				Strašno nešto! Vriskao sam, koprcao se, puhao… Pčela nikako da ode. Još sam jače vriskao, koprcao se, puhao. Kotrljao sam se po tlu trpeći taj strašni bol, a tako odskakujući, 

				ponovo ustajući i odmah se bacajući na tlo, završio sam medvjedu među šapama.

				Bol je bio tako silan da je odagnao sve ostalo pa čak i strah.

				No medvjed se prepao. Naglo se zaustavio, okrenuo oko svoje osi i iznova pojurio, ovog puta pokazujući svoju lelujavu stražnjicu.

				Neko sam ga vrijeme pratio (i danas se pitam zašto: pretpostavljam da je bol u meni okinuo neko privremeno ludilo!), potom sam napokon uspio otrgnuti pčelu s nosa i zaustavio se kako bih zabio njušku u busen svježe mahovine da pokušam ugasiti oganj od kojeg me žarila.

			

		

		
			[image: ]
		

	
		
			
				23

			

		

		
			
				Kad je bol posve popustio, pa sam se opet mogao razmetati dostojanstvenim spokojem tipičnim za nas mačke, vratio sam se u selo.

				Čim me ugledao, Leif mi je pružio zdjelicu mlijeka. Naravno, htio mi je zahvaliti što sam mu spasio život.

				Ja sam, pak, pomislio da mi je mogao ponuditi i koji fin zalogaj ovce koju je pekao na ražnju…

				Što se može, volim ja i mlijeko.

				Dok sam ga s tekom lokao, Leif je svima govorio o svom, odnosno o našem nemilom događaju.

				„Ovaj mačak donio mi je sreću“, zaključio je. „Svugdje ću ga voditi sa sobom.“

				A tako je otad i bilo.

				Slijedio sam ga na barem desetak ekspedicija: sa svake smo se vratili natovareni plijenom, a katkad i robovima.

				No zadnji je put Leif priskrbio tek strijelu u ramenu. Tko zna misli li i dalje da mu donosim sreću? Vjerojatno ne.

				Još i bolje: zasitio sam se plovidbe. Uostalom, zna se da se mi mačke i voda baš ne volimo.

				3. SVE ZBOG REPA 

				Idućeg jutra počele su pripreme za ekspediciju u velikom stilu. 

				Selo se uskomešalo. Svi su se uzvrtjeli i jurcali amo i tamo. Na maloj plaži nagomilane su zalihe. Vreće od tuljanove kože krcate ječmom i zobi i raži te vreće pune dvopeka i dimljenog mesa. Pa oružje, oruđe, pokrivači, šest ili sedam bačvica piva i mnogo više njih punih slatke vode.

				„Ako ukrcavaju slatku vodu“, pomislio sam, „znači da namjeravaju provesti mnogo dana na moru.

				Stolari su za to vrijeme radili na jednom od najvećih drakara. U potpunosti su obnovili jarbol. Zamijenili su trule komade trupa; potom su kučinom zapunili rupe među daskama i premazali ih (posvuda je užasno smrdjelo) vrućom smolom.

				Zalihe i sve ostalo utovareno je na brod. Sve su dobro svezali da im more ne bi ništa otelo s prvom olujom. Posljednji su utovareni kavezi s pilićima, ovcama, kozama, pa čak i dvije svinje. Koze su korisne na dugom putovanju jer možeš piti njihovo mlijeko, ali 

				kako ćeš svinje nabiti na ražanj dok ploviš?! Nikad to nisam vidio na ekspedicijama u kojima sam dotad sudjelovao.

				„A sad si ti na redu, mačak!“ uskliknuo je Leif. Primio me za šiju i ubacio na brod.

				Kakvo ponašanje! Dao sam se u pomno istraživanje. Posvuda sam njuškao u potrazi za kakvim mišem koji se zavukao među opremu kako bi poslije u miru grickao zalihe.

				Dobro sam znao da me mnogi u selu trpe samo zato što im u takvim situacijama dobro dođem, inače bi me već oderali i pretvorili u krznenu kapu.

				I smijali su se kad bi Leif prema meni pokazao zahvalnost pa i malo nježnosti i dopustio mi da uđem u njegov dom i spavam mu kraj djece.

				Budale!

				Stoga sam sve pomno istražio i uhvatio nekoliko miševa koje sam sredio u zalogaju. Zatim sam se, siguran da sam obavio dužnost, iskrcao (drakar je još bio na plaži) i odcupkao odande.

				„Kamo bi ti, mačak? Ideš s nama!“ uzviknuo je Leif.

				Idem s vama? Ni u ludilu! Uz takav tovar na moru ćete biti mjesecima. Ne, ne… Hvala na pozivu, ali možda drugi put.

				„Olafe, vrati se!“ piskutavo ciknu Nielsen, najmlađi Leifov sin.

				Umjesto da stanem, dao sam se u trk. Dječačić me slijedio. Zavukao sam se između dviju kuća, uspeo se na krov prekriven kožama, a odande prešao na drugi pa sletio u dvorište kovača Sigura i iščeznuo iza panja starog nakovnja koji odavno više ne upotrebljava.

				To mi je mjesto bilo dobro poznato jer ondje često zalazim zimi. Naravno, bučni udarci čekićem bolno su mi odzvanjali glavom, ali se zato iz uvijek upaljene peći razlijevala divna toplina. Tu me nikad neće naći.

				No, našli su me.

				Spokojno sam ležao kad sam začuo Vitgis gdje viče: „Eno ga iza, vidim mu rep.“

				Rep? Zar sam bio toliko glup da sam se sakrio i ostavio rep svima na vidiku? Čini se da je tako. A ta ga je djevojka primijetila!

				Izjurio sam iz skrovišta kadli me zarobila kožnata jakna. Nikad nisam doznao tko ju je 

				bacio na mene. Svezali su rukave i u drakar ubacili smotuljak u kojem sam zarobljen.

				Nedugo zatim otisnuli smo se. Čuo sam šture naredbe kormilara, pljuskanje vesla, zvuk razbijanja valova o trup broda…

				Osjetio sam vonj vlage otvorenog mora. Više nije bilo povratka.

				Kad su me oslobodili, obala je bila tanka tamna linija iza nas. Kamo smo krenuli?

				Dlake na leđima potpuno su mi se nakostriješile: loš predznak, to je značilo da je opasnost na vidiku.

				Hej, ali utovarili su i panj sa starim kovačevim nakovnjem (eto zašto su me odmah pronašli) i žeravnik!

				A tu je bio i on, Sigur! Gdje je kovač, uvijek je toplo, pomislih, a ta me pomisao malo utješila.

				Sigur je bio zabrinut. Ponavljao je da je Erik, kojem je povjerio kovačnicu, možda premlad i nedovoljno iskusan za tu zadaću; da mu nije sve rekao; da mu nije pokazao kako svijati kopče… ni kako ojačati štit u središtu gdje udarci najgušće pljušte.

				Leif je ponavljao da je Erik bistar momak i da ga je stoput vidio kako radi na štitovima. Bez problema će zamijeniti Sigura u selu.

				„Jedno je gledati, drugo raditi“, odvratio bi Sigur. „Nije lako biti kovač.“

				„Ako si ti naučio, svatko može“, obrecnuo bi se tad Leif.

				Sigur bi se uvrijedio i neko vrijeme smrknuto promatrao pusti obzor, zatim bi nastavio gunđati…

				Tko zna, možda se pokajao što je otplovio. Prekasno.

				Podignuli su jedro, a vjetar nas je već satima tjerao prema otvorenom moru.

				Valovi, valovi, valovi… Dobro kad će prestati valjati? Taj njihov jednoličan ples plijenio mi je pogled i zatupljivao mozak.

				Nakon nekog vremena, oči bi mi se zatvorile i utonuo bih u san.

				Jednom me san iznenadio dok sam bio preblizu drakarovu boku i bio bih pao u more da me Nielsen nije zgrabio za šiju.

				Ne volim da me primaju za šiju: nisam više 

				poluslijepi mačić kojeg treba prenositi amo i tamo.

				Ali ljudi to ne razumiju. Trebali bi barem na dan pokušati biti u mačjem krznu: svašta bi doznali.

				Ali ja možda ne bih rado uskočio u njihovu kožu. Stalno su tako zaposleni, i uzrujani…

				Otkako smo otplovili, nijedan od muškaraca nije stao.

				Pa dobro priveži taj svežanj, pa daj jesti pilićima, pa čvrsto drži kormilo, pa izbaci vodu iz korita broda…

				A žene su se primile posla oko tovara i namirnica, pa su spravljale obroke i šivale vreće od krzna u koje su se zavlačili noću.

				Noći na moru užasne su. Kao da si na kiši koja ne pada, ali prožima zrak pa je osjećaš na koži, a svaki put kad udahneš, popiješ je pa je osjećaš i u sebi.

				I ja sam se nastojao zavući pod koju krznenu vreću, ali ostali bi ih tako čvrsto navukli na sebe da nisam nalazio otvor kroz koji bih se ugurao.

			

		

	
		
			
				Bio sam prisiljen skutriti se među tim svojevrsnim tuljanima u nadi da me neće zgnječiti okrećući se u snu.

				Kad bi granulo sunce, pomislio bih: „Spašen sam!“

				4. PUT NA SJEVER

				Ali došao je dan kad dan nije došao jer noć nikako da ode. 

				Nebo je bilo crno, tako nisko da bih ga, da sam uspravio rep, gotovo okrznuo. Ali rep je ostao spušten.

				I moje je raspoloženje dotaknulo dno, kao i raspoloženje svih ostalih. Čak i djeca ni da pisnu!

				Leif nas je nastojao osokoliti. Nije mu bilo prvi put da plovi po mraku, a neće mu biti ni posljednji, za ime Aegira!

				„Kuš, Leife! Ne spominji mu ime tim gnjevnim tonom!“ opomene ga Ivar. „Nema potrebe da naljutimo vladara mora… božanstva poput njega imaju izoštren sluh.“

				Sluh izoštreniji od mačjeg? Sumnjam.

				Svejedno sam se slagao s Ivarom. Bolje da Aegir uživa u miru dubina svog vodenog kraljevstva. Uzruja li se, jao si ga nama, majušnim bićima koja nemaju ni peraje.

				Raghner je čvrsto držao kormilo.

				„Struja nas i dalje nosi na sjever, točno kamo želimo stići…“ reče, a njegov duboki i mirni glas razvedri sve, osim mene.

				Priznajem da se mačak ne može baš razumjeti u plovidbu, ali svi znaju, pa čak i mačke, da je na sjeveru hladno. Sjetite se da s južnim vjetrom dolazi topao, a sa sjevernim hladan zrak, što mislite zašto je tako?!

				Ja sam htio toplinu! Lijepo toplo sunce i 

				mlačno tlo na koje ću se zavaliti i kotrljati i na kojem ću se lizati dok mi sunce miluje trbuh.

				K vragu i Leif i medvjed i pčela koja me ubola u nos!

				Mislim da smo tri dana plovili u toj beskrajnoj noći; teško je reći kad ne vidiš da Sunce tjera zvijezde i obratno.

				Ali triput su dijelili hranu (znam brojiti do osamnaest , koliko imam pandži).

				Mene i moje gladi sjetio bi se samo Nielsen: s vremena na vrijeme pružio bi mi komad usoljene ribe…

				Fuj! Gorko sam se pokajao što sam sredio ona dva miša prije puta: da sam barem jednog ostavio na životu, imao bih svježeg mesa.

				Život te svašta nauči kad od toga više nema koristi.

				„Kopno!“

				Kako lijepa riječ! Ali kopno na koje smo došli nije bilo tako lijepo.

				Zatekli smo se pred nekakvim golemim šljemom koji je stršao iz gotovo crna mora, 

				sjajna poput metala; eto, imao sam dojam da pluta nad kakvim štitom.

				Vrh šljema, odnosno otoka, bio je obavijen kapuljačom od oblaka; dno mu šal od magle.

				Ljudi su se mašili vesla i stali smo kružiti oko njega u potrazi za plažom na koju bismo pristali.

				„Nema smisla po toj magli“, reče kormilar u nekom trenu. „Moramo pričekati da se digne.“

				Jedva sam čekao da se šapama dočepam nečega što nije zibajući drakar.

				Dugo smo čekali. Nitko ni da pisne, čak ni djeca koja su očarano promatrala taj neopipljivi bijeli jastuk koji, pak, nije propuštao ni najizoštreniji pogled.

				Čak ni Nielsen, koji ima oko sokolovo, nije vidio ništa; pa ni ja, moram priznati, iako to pogađa moj mačji ponos.

				Ali uto se podigao vjetar s mora i u nekoliko minuta sve pomeo: i maglu i oblake. Zelen od trave, otok je sjao pod suncem; no, u dnu je bio kao vijenac od stijena, šiljasta palisada koja nam neće dozvoliti da pristanemo.

				Ljudi su se ponovo nagnuli nad vesla. Kružili smo oko otoka ne nalazeći nijedne uvale, plažice. Tad smo pokušali sa susjednim, manjim otokom i otkrili da je uokolo sve puno otoka.

				Pri trećem ili četvrtom pokušaju eto prolaza iza kojeg se nazirala ne pretjerano strma obala.

				„Onamo unutra“, upro je Leif prstom.

				Ljudi su morali snažnije zaveslati jer je struja na tom mjestu bila snažna i brzo nas nosila odande.

				Sven je na pramcu provjeravao da na površini vode nema hridi.

				Raghner je čvrsto držao kormilo; čelo mu je bilo posuto graškama znoja. Da pravo kažem, svi su se znojili unatoč hladnoći; ja nisam jer, s obzirom na to da sam mačak, imam krzno, ali osjećao sam da su mi jastučići na šapama vlažni.

				U svakom slučaju, uspjeli smo se zavući gdje je Leif tražio. Uvala je bila uska i duža od očekivanog; zavlačila se u otok uz obalu prekrivenu visokom travom koja je na nekim 

				mjestima bila bjelkasta umjesto zelena. Pomislio sam da je zaleđena, ali slušajući Ingu, shvatio sam da je ta bjelina zapravo sol.

				„Našim bi se kozama sigurno jako svidjela!“ uskliknula je žena. „Te smrdljive živine obožavaju sol!“

				Za to je vrijeme Inga milovala jednu od tih smrdljivih živina. Ona voli koze i samo u šali govori da smrde.

				Ja, pak, smatram da stvarno smrde i uopće ih ne volim, osobito zbog tih njihovih žutih očiju kojima zure u tebe, a čini se da te uopće ne vide.

				Inga voli sve životinje, čak i bedaste kokoši. Kad treba zavrnuti vratom kojoj kokoši, oči joj zasuze: osobno sam je vidio gdje plače kao kišna godina, više puta.

				Ali to su detalji koji usporavaju priču.

				Dakle, prešli smo cijelu uvalu i na kraju došli do male plaže prekrivene tamnim oblucima. Napokon!

				Muškarci su istovarili kolce i kože i na brzinu postavili nekoliko šatora. Djeca su izvela životinje i odvela ih na ispašu u blizini (dogodilo se točno što je rekla Inga: koze su se bacile na bjelkastu travu i s užitkom je pasle).

				Žene su se odmah uhvatile kuhanja na velikoj logorskoj vatri.

				Dok si na drakaru, u najboljem slučaju možeš nešto podgrijati u loncu sa žeravicom. Što li je bilo lijepo ponovo osjetiti moćan glas plamena!

				Neko sam vrijeme samo promatrao i grijao krzno, ali dobro sam pazio da se ne približim previše.

				Potom sam se malo prošetao da vidim kakva je ta nova zemlja u koju me Leif dovukao. 

				Odmah sam zaključio da mi je draža ona prethodna: ljupko selo u kojem sam napravio prve, nesigurne korake kao mačić.

				Nakon dva dana Leif je naredio da se spremimo za pokret.

				Pokret? Pa tek smo stigli! Dakle, nije to bila zemlja do koje smo trebali doploviti… Istina, nije mi se svidjela, ali još mi se manje sviđala pomisao da se ponovo ukrcam na drakar.

				Da sam čovjek, sigurno bih zaplakao. Budući da mi mačke ne lijemo suze, samo sam 

				nekoliko puta mijauknuo s neodobravanjem… i pomalo u očaju.

				Mrzim ploviti! Grozim se kad me okružuje samo voda. To špricanje. Želudac u kojem se sve diže i spušta. Hladna magla noću. A povrh svega, tad to još nisam znao, ali sad znam pa mogu reći, grozim se oluja.

				I nekoliko se žena pobunilo.

				„Zašto ne ostanemo do prve ljetine?“ upitale su.

				„Ne, ovo tlo nije dobro za naše sjeme“, odvrati Leif.

				„Ali trava je dobra za naše koze i ovce“, navaljivale su žene.

				Leif je iznova odmahnuo glavom. Bilo je premalo mjesta i on to malo mjesta nije htio dijeliti ni s kim.

				Zašto, zar još netko tu živi?

				Leif objasni da se uspeo na vrh otoka i vidio kako se prema nebu proteže dim.

				Gdje ima dima, ima i vatre, a vatra podrazumijeva ljude jer nije moguće da se vatra zapali sama od sebe u tako vlažnom okruženju.

			

		

	
		
			
				Netko je predložio da im se pridružimo i možda razmijenimo malo robe.

				„Ta nam je roba potrebna za putovanje“, objasni Leif pa nadoda: „A i ne znamo je li to miroljubiv narod.“

				5. PUSTOLOVINA U PUSTOLOVINI

				Ali zov tog dima bio je prejak. Golicao je znatiželju svakome tko je htio doznati iz kakve vatre izvire: iz ognjišta? Krijesa koji uveseljava ples na zabavi? Požara koji je zahvatio kolibe napadnute zapaljenim strijelama? Ili možda netko priprema but na ražnju?

				Ta je vatra potpirivala i nadu da ćemo sresti nove ljude nakon duge samotne plovidbe.

				Rasprava se odužila, a potrajala bi i duže da je nije prekinuo Thorkelov glas.

				„Egill se još nije vratio“, reče.

				„Valjda je pronašao nešto zanimljivo“, obrecnu se Nielsen.

				„Valjda je zaspao“, dobaci Sigur.

				„Za sad nema razloga za zabrinutost“, presudi Leif.

				Ali nitko nije bio potpuno spokojan.

				Egill je bio bistar i poduzetan momak te je sam otišao istraživati u potrazi za nečim što bi ubrao ili, još bolje, za lovinom koju bi ulovio. Bio je spretan s lukom.

				Nedugo zatim Leif se predomislio i poslao trojicu u potragu za njim. Ja, naravno, nisam bio dio ekspedicije, pa zato prenosim što sam razabrao iz priča te trojice, a oni su Thorkel, Ivar i Sven.

				Sven, zapravo, nije veliki ratnik, ali Egill mu je nećak, a on je obećao sestri, Egillovoj mami, da će se brinuti o mladiću.

				Moram istaknuti da sam dobro upućen u tu priču s obzirom na to da sam je čuo mnogo puta, ali da ne bih dao šapu u vatru oko pojedinih detalja. Primjerice, oko dimenzija neprijatelja jer su ih svaki put opisivali kao sve krupnije i sve okrutnije.

				U svakom slučaju, čini se da se dogodilo sljedeće: tri Vikinga žurno se naoružavaju (lakim oružjem da im korak ostane žustar) i kreću u nepoznatu smjeru kojim je pošao momak.

				U nekom trenutku nailaze na tragove borbe: spljoštenu travu, odmaknuto kamenje, slomljene stabljike… Dobro pogledaju i spaze privjesak. Komadić brezove kore s urezanim magičnim znakovima u čiju su tajnu upućene stanovite žene.

				Tanka kožnata nit o koju je bio ovješen slomljena je.

				„Egillova hamajlija!“ usklikne Sven. „Moja sestra stavila mu ju je oko vrata da ga štiti.“

				„Koliko vidim, neuspješno“, obrecne se Thorkel. „Sad se mi moramo pobrinuti da ga zaštitimo.“

				Trojac produži. Sven je pokupio privjesak, iznova vezao uzicu i stavio je oko vrata. Za razliku od Thorkela, on itekako vjeruje u moć hamajlija.

				Kao i Ivar.

				„Egill je napadnut i pokušao se braniti jer ima tragova borbe. Pronašli smo hamajliju, ali ne i njega. Mogli smo ga pronaći tu, s bodežom u tijelu. Nisu ga ubili, za sad.“

				Na te riječi trojac produži korak premda po tom vrletnom i klimavom terenu nije lako žurno se kretati.

				„Ako ga nisu ubili, znači da ga žele pretvoriti u roba: eto zašto su ga oteli.“

				Thorkel izgovori što i preostala dvojica misle. Na tu pomisao osjete da ih žari u prsima. Viking pa rob! Ne dolazi u obzir!

				Korak im postane još brži, a udaljenost između njih i otmičara ubrzo se toliko smanji da ih napokon spaze.

				Točno su pred njima, dolje, gotovo na vrhu okrugla brijega prekrivena travom: onom tankom i oštrom travom što raste u tom kraju i pretvara krajolik u more svijetlozelenih valova.

				„Više ih je nego nas“, šapne Sven.

				Naime, šestorica su. Egill je među njima. Mora da je u borbi ranjen u nogu jer šepa. To je maloj skupini definitivno usporilo korak. I desna mu je ruka ranjena i nepomično visi iz ramena.

				„Kamo su krenuli?“ upita Ivar i, ne čekajući odgovor, skrene s rute koju slijede pa se hitro uspne na viši položaj.

				Odozgo može vidjeti uzak puteljak u travi koji zaobilazi brijeg.

				Otmičari su skoro na cilju. Njihovo se selo sigurno nalazi točno iza tog brijega, naime, odande se diže dim. Vjerojatno je dolje, na moru.

				Ivarovu oštru vidu ne promakne da jednom od šestorice oko vrata visi ogrlica o koju je ovješena riblja kost.

				„Svatko ima svoju hamajliju“, pomisli i pomoli se da ti neprijatelji ne budu prejaki.

				Ivar skrene prema dolje i pridruži se drugoj dvojici.

				„Čini se da im se baš žuri doći do sela jer guraju i vuku Egilla da se brže kreće“, objasni.

				„Boje se da im je netko na tragu pa izbjegavaju okršaj jer ih je malo“, kaže Sven.

				„I zato će baš to dobiti!“ usklikne Thorkel. „Pravi okršaj!“

				„Ali manje nas je nego njih“ napomene mu Sven.

				„Zato nam je prednost element iznenađenja“, reče Thorkel.

				„Ta trava nije dovoljno visoka da nas sakrije“, odvrati Sven. „Vidjet će kako dolazimo i pripremiti se za okršaj.“

				„Nastavit ćemo pognuti i šutke. Fijuk vjetra nam je saveznik“, zaključi Thorkel tonom koji ne dopušta daljnju raspravu.

				Vjetar je doista na njihovoj strani, barem za sad. Naime, do Vikinga povremeno dopiru glasovi neprijatelja koji razmjenjuju nepoznate riječi ili neuljudno psuju.

				„Zvuk naših koraka neće probuditi ni najmanju sumnju i primijetit će nas kad već navalimo na njih“, dobaci Ivar podrugljivo.

				Brzo jurnu i udaljenost se dodatno smanji.

				„Sad!“ poviče Thorkel i krene u napad.

				Nakon što se isprva iznenađeno skamene, otmičari se maše oružja pa Vikinge dočekaju spremni za borbu.

				Vješto se bore, a i šestorica su protiv trojice. 

				A premda Thorkel vrijedi za dvojicu, osjeti se da ih je više.

				Vikinzi su prisiljeni braniti se i počinju se povlačiti.

				Tijek bitke preokrene se kad se Egill, oslobodivši se omče koju je imao oko vrata, ubaci u bitku. Odjednom znatno manje šepa.

				Tada bi, dok su o tome pripovijedali, uvijek prasnuli u smijeh i potapšali Egillova leđa da mu čestitaju: taj lukavac samo se pravio da mu je ruka slomljena i da ne može hodati kako bi neprijatelji pomislili da nije u stanju pobjeći ili napasti ih.

				„Čekao sam da padne mrak i da mi se ukaže prilika za bijeg“, pametovao je Egill. „Ali nisam stigao jer ste se vas trojica pojavili prije vremena.“

				Zatim bi nastavili s pričom, ali nije više bilo što nadodati.

				Thorkel snažnim udarcem šakom skotrlja jednog od otmičara niz padinu.

				Drugi je ranjen u glavu, a krv mu curi po očima zbog čega nasumce mlatara rukama.

			

		

	
		
			
				Treći je izgubio mač pa da petama vjetra. Tad pobjegnu i ostali u smjeru dima.

				„Idu u selo!“ dahne Ivar.

				„Vratit će se s pojačanjem“, odvrati Thorkel.

				„Bježmo dok možemo“, predloži Sven.

				Egill pokupi bodež koji su ostavili otmičari.

				„Što ti je? Požuri se!“ upozori ga Sven.

				„Uzet ću ga za uspomenu!“ usklikne Egill.

				Četvorica se udalje hitrim korakom, šutke da prištede dah i energiju.

				Kad su se Egill, Thorkel, Sven i Ivar vratili, rasprava se ponovo razbuktala.

				Neki su htjeli da svi zajedno, dobro naoružani, odu do neprijateljskog sela i osvete se za nanesenu im uvredu.

				„Ne možeš oteti Vikinga! Mi smo ti koji hvataju robove i pljačkamo i haramo! To 

				svima mora biti kristalno jasno, čak i u ovom divljem kraju!“

				„Tako je, lijepo rečeno! A možda i nađemo nešto korisno ili dragocjeno!“

				Neki se, naravno, nisu slagali s tim.

				„Nećemo naći ništa dragocjenog. Samo koju kozu i bodeže dobre za deranje veprova.“

				„I oni imaju oštrice, a ako mogu prerezati veprovo krzno, ne bih ih iskušavao na vlastitoj koži.“

				„Ali ne znamo ni koliko ih je! Možda je selo utvrđeno!“

				„A uostalom, u pripravnosti su. Ne možemo više računati na element iznenađenja.“

				Thorkel je vikao glasnije od svih ostalih. „Nikog se ja ne bojim!“ derao se. „I baš mi se sviđa pomisao na bitku.“

				„Ne možemo si priuštiti da ostanemo bez valjanih ljudi, kao ni ranjenike na brodu: pred nama su teški trenuci“, presiječe Leif.

				Imao je pravo.

				Muškarci su razmontirali šatore i utovarili kože i kolce na drakar. Životinje su ponovo pogurane na brod (izuzev jedne koze koja je pasla bjelkastu travu baš na hridi i nije bilo šanse da je odvuku odande; te jedne ovce koja se izgubila u magli). Svatko se smjestio na svoje mjesto i ponovo smo zaplovili morem.

				Ja sam se šćućurio među Nielsenovim nogama, a kad me stao maziti po glavi i pod vratom, razmišljao sam samo kako uživati u toplini i ugodnom pritisku njegove ruke.

				6. IZGUBLJENI U OLUJI 

				Oluja se sručila na nas poput kamene ruke, poput kovačeva čekića što udara u nakovanj i tutnji.

				Nebom se razlijegala tutnjava i bljeskale su zasljepljujuće munje. Tutnjava mi je odzvanjala u glavi, a munje su me zasljepljivale mada bih odmah sklopio vjeđe i čvrsto ih stiskao. 

				Ubrzo je pljusnulo: gusta i hladna kiša, bolna kao kad te gađaju šakom kamenčića.

				Na prednjem i stražnjem dijelu drakara, gdje se paluba sužava, razvukli su nepropusne cerade pa su se ondje šćućurili žene i djeca.

				Izuzev Vitgis, koja je snažna kao odrastao muškarac, pa je kantom vraćala moru vodu koju je ulijevalo u plovilo.

				Očajničkog li pothvata! More je bilo mnogo brže od nje i sa svakim bi valom ulilo barem osamnaest kanti vode, možda i više.

				Spustili su jarbol, a muškarci su se primili vesla. Ali psovali su jer nisu mogli upravljati njima: more bi primilo veslo i okretalo ga kako mu drago, a Viking koji ga je držao na drugom kraju letio je amo-tamo dok ne bi završio na veslaču ispred ili iza sebe pa su svi psovali i vikali.

				Potom je more uzelo jedno veslo, pa još jedno te je Sven tad povikao da ih povuku u plovilo što su i učinili.

				Muškarci su se pridružili Vitgis u izbacivanju vode u more jer ona više nije 

				imala snage i nije mogla ustati kad bi je pjena ošinula i bacila na pod, odnosno na palubu.

				„Istiskuje kučinu!“ povika u nekom trenu Raghner.

				Naime, među daskama na kobilici otvarali su se široki procjepi, a pramenovi i komadići kučine koju su brodograditelji bili ugurali kako bi brod bio nepropustan počeli su izbijati na površinu.

				Trojica su odmah skočila uzeti drugu i gurala je u mjesta gdje je već šikljala voda.

				Naginjali su se i s vanjske strane te bi vjerojatno pali u more da ih ostali nisu držali za noge dok su se tako opasno nadvijali nad bijesnim valovima.

				Koze, ovce i pilići užasnuto su kričali.

				Žene su zazivale Aegira i njegovu ženu Ran. Vidjelo se kako se usne brzo pomiču, ali u svoj toj halabuci nije se čulo ništa. Sjetio sam se 

				da je Ivar rekao da bogovi imaju oštar sluh i ponadao se da ima pravo.

				Aegire, Ran, poštedite nas! Ako i mačji glas dopire do vaših božanskih ušiju punih slane vode, saslušajte me…

				Val viši od ostalih pružio se nad drakar, zgrabio Ivara i uskočio u more s druge strane. Mladićeva glava gotovo je odmah isplivala na površinu.

				Sven mu je hitro bacio uže. Ivar je dvaput zamahnuo rukama i doplivao do njega, ali kad ga je trebao primiti, val ga je povukao natrag.

				Bilo je tako mračno da su se Ivarova crvena kosa i blijedo lice jedva vidjeli.

				Sven je dohvatio uže i ponovo ga bacio. Bila mu je to posljednja prilika jer uže nije bilo pretjerano dugo.

				Ovog puta Ivar ga je uspio zgrabiti pa ga je nekoliko puta omotao oko ruke. More ga nije htjelo pustiti, ali s druge strane bili su Sven i Thorkel, snažni poput desetorice, i naposljetku su momka izvukli na brod.

				To kao da je bio znak. Svi su popadali i primili se za što god da im je palo podruku. Nije bilo druge doli čekati Aegirovu presudu. Život nam je bio u njegovim rukama.

				Drakar se uzdizao pa propadao i jaukao kao da se boji ili da se i on moli (na svoj način) morskim božanstvima.

				Čvrsto sam stisnuo oči i snažnije zario pandže u dasku. Svu sam energiju koncentrirao u dno šapa.

				Ne znam koliko sam dugo tako ostao. Sjećam se samo da je, kad sam ponovo otvorio oči, more i dalje bilo nemirno, ali najgore je prošlo.

				Više nije tutnjalo ni sijevalo; kiša je padala lagano, gotovo nježno.

			

		

	
		
			
				Prolazili su sati, a kiša se pretvorila u maglu. Obavio nas je gust oblak neopipljivih kapljica. Siva magla postala je bijela: zasljepljujuće bijela.

				Gdje smo?

				Ni Raghner to nije znao. Kormilar je zgranuto odmahivao glavom.

				„Dva ili možda tri dana plesali smo na oluji… Tko bi ga znao?“ progunđao je.

				Izgubili smo se.

				7. ZALE-DENO KRZNO I USOLJENA RIBA

				Raghner je iz svoje vreće od tuljanove kože izvukao nešto okruglo s nekakvim vrškom. Odmahnuo je glavom.

				„Kad bih barem na minutu mogao vidjeti Sunce…“

				Upravo je u tom trenu oblak kliznuo iznad naših glava i uto se pozadi pojavilo Sunce. Maleno i blijedo Sunce.

				Kormilar se požurio proučiti svoju spravu, prilijepio je za lice i pomicao je gore-dolje. Još jedan, tamniji oblak stao je gutati Sunce, ali Raghner je vidio dovoljno.

				„Onamo“, reče pokazujući smjer pruženom rukom.

				Muškarci su se već smjestili uz bok drakara i već su se mašili vesla. Raghner je zgrabio kormilo i na njegovu zapovijed vesla su se spustila u vodu i drakar se napokon pokrenuo.

				Jurili smo kroz maglu. Bijeli zid otvarao se pred nama i odmah zatvarao za nama.

				„Ništa se ne vidi“, zajauka Inga.

				„Raghner sad zna kuda ići“, bodrila ju je Raemma.

				„Ti si mlada“, obratila joj se Inga, „a mladi se žure prihvatiti sudbinu. Jesi li ikad čula za plutajući led?“

				Raemma je, naravno, čula za njega.

				„Ali nisam razmišljala o tome…“ promrmlja djevojka.

				„Mladi premalo misle“, zaključi Inga. U šaci je stiskala srebrni privjesak koji je nosila oko vrata: mali čekić kakav ima Thor, njihov bog koji ne poklopi uši kad ga ljudi pozovu u pomoć.

				I mačke premalo misle jer se ni ja nisam sjetio da bismo mogli nabasati na plutajući led.

				Podmukao je i varav plutajući led jer ga zatekneš pred sobom kad je već prekasno da zaustaviš brod. Zapravo, ponekad ga i ne vidiš: vreba ispod površine pa oštrim zubima razdere korito broda.

				Sjeverna su mora njegovo lovište.

				Na drakar se spustila tišina nabijena zabrinutošću. Svi su proučavali more, pred sobom i uokolo. Budući da su se pogledom jedva probijale kroz bijelu maglu, oči su im nakon nekog vremena zasuzile; ali možda su suze koje sam vidio gdje teku Inginim obrazima, pa čak i obrazima pokojeg ratnika, bile suze žalosnice.

				Jesu li plakali za onim što su ostavili za sobom? Zemlju meku gotovo cijele godine, šume, ribu u potocima, ekspedicije od nekoliko dana ili nekoliko tjedana s kojih se vraćaju natovareni plijenom…

				Kako sam bio blesav kad sam se žalio zbog tih kratkih putovanja na koja me Leif prisiljavao kao svoj talisman! Tko zna hoću li mu i sad donijeti sreću?

				Usredotočio sam se da vidim osjećam li i sad da donosim sreću. Hladnoća, vlaga, glad…

				U tom je trenutku to bilo sve što sam mogao osjetiti.

				Ali, možda sam i dalje donosio nešto sreće jer nabasali smo na samo jedan, tako ljubazan komad plutajućeg leda da je iz vode virio upadljivim visokim vrhom.

				Upravljajući kormilom, Raghner je natjerao drakar da ga zaobiđe i ubrzo smo opasnost ostavili za sobom. Potom se podigao snažan vjetar koji je rastjerao maglu i dobrano nas pogurao.

				Muškarci su uvukli vesla, podigli jarbol s jedrom i zavukli se u vreće od tuljanove kože da se odmore.

				I tako smo, malo nošeni vjetrom, a malo veslajući, jurili prema hladnoći.

				Bilo je sve hladnije, noću je bilo nepodnošljivo; bile su to kratke noći jer Sunce nikako da zađe.

				Ali ni danju nam nije bilo ništa bolje. Dlaka mi se skorila od leda i soli kojom nas je mazalo more. A oči su me pekle od sveg tog svjetla. I bio sam užasno žedan jer mi je Nielsen stalno nudio zalogaje usoljene ribe koju sam jeo kad već nije bilo ničeg drugog.

				8. VELIKA I ZELENA ZEMLJA

				„Kopno!“

				Lijepa nam riječ iznova odjeknu u ušima kad više stvarno nisam mogao podnijeti vodu pod sobom i sinje nebo nad glavom.

				Ovog puta nije to bio otočić, nego velika zemlja s niskom obalom što se zeleni od trave.

				Sven je žurno skinuo zmajevu glavu. Nije bilo potrebe razdražiti lokalne duhove. Radije da ne unosimo nervozu među njih, tako će nas blagonaklono primiti.

				Pristali smo kraj ulaza u fjord. Dvojica ili trojica iskrcala su se kako bi istražila područje, a kad su se vratila, rekla su da možemo ploviti u fjordu pa smo produžili.

				Plovili smo uzvodno slanom rijekom poprilično dugo (ne sjećam se koliko dana, nije to bilo lako pratiti: noć, dan… sve se miješalo u toj svjetlosnoj mješavini).

				Naposljetku Leif reče da smo došli.

				Sve su istovarili i izvukli drakar na suho. Muškarci su podigli šatore, ali već sutradan uhvatili su se gradnje zidova prave kuće i počeli zidati kamenu peć.

				Ukratko, posvetili su se zadacima koji su razgalili moje mačje srce. Ti su zadaci značili da nećemo otići odande.

				Naime, brod je napušten, napola okrenut na bok i nitko nije razmišljao o popravcima oštećenih dijelova. Sad kad sam ga vidio cijela, tako mala i u lošem stanju, zapitao sam se kako se uopće suočio s tim nemirnim morem.

				Nisam se samo ja to zapitao.

				Čuo sam kako Sven govori Siguru: „Izdržao je, ha! Kad ga pogledaš, čini se nemogućim…“

				A u glasu mu se osjetilo divljenje.

				Potom se primaknuo drakaru i potapšao jednu od oštećenih bočnih dasaka kao da želi reći: „Što si ti dobar brod!“

				Dotad sam vidio da ljudi tako tapšaju samo konja, ili kozu koja daje velikodušne količine mlijeka.

				Stvarno je istina da tko putuje, vidi ono što netko tko miruje u svom selu nikad neće vidjeti.

				Pa, da budem iskren, bilo bi mi draže mirovati u selu i ne vidjeti ludog Vikinga kako dijeli komplimente napola uništenom drakaru.

				Kad su posijali ječam, zob i raž, uvjerio sam se da je to naša nova domovina.

				Nije mi se pretjerano sviđala. Ali brzo sam se prilagodio. Bilo je miševa i drugih malih glodavaca koji su živjeli pod zemljom, u jazbinama skrivenim pod gustim busenima trave. Dovoljno je bilo smjestiti se iza tih busena i pričekati da hrana proviri.

				Prvih sam se dana tako prejedao da sam skoro eksplodirao. Predugo sam živio bez svježeg mesa i tople krvi.

				Zatim sam se primirio i gotovo sve vrijeme provodio kraj Sigurove peći. To je jedna od prvih zakonitosti koje sam svladao (i možda sam to već spomenuo): blizu kovača je uvijek i fina topla vatra. 

				9. GROZNO MJESTO TAMAN ZA OVCE

				Jednog dana, taman dok sam skutren ležao nedaleko od kovačnice, osjetim ručetinu koja me uhvati za šiju i grubo podigne. Pa se nađem oči u oči s Kolom na nekoliko centimetara od mog nosa.

				Njegov mi glas (fuj!, nedavno se napio piva) dašće u njušku: „Vuk koji spava ostane gladan, muškarac koji spava ne dobiva bitku! Jasno, mačak?“

				Naravno da mi nije bilo jasno. Pa kakve ja veze imam s vukovima i bitkama?

				Kol je pojasnio: „Uhvati se posla ili ti se loše piše, beštijo beskorisna. Čuo sam miševe kako šuškaju kad sam ušao u skladište. Da si ih odmah potamanio!“

				I zafrljati me u nisku kolibu koja je služila kao skladište.

				U njoj je ostalo jedva išta jer su posijali gotovo sve sjeme ječma i raži. Tako da je, naravno, ono malo preostalih zaliha bilo još dragocjenije. Ali taj je Kol stvarno mogao biti malo ljubazniji…

				Miševima nije bilo ni traga; ništa nije šuškalo u suhoj travi na krovu, ničije šapice nisu tapkale iza vreća sa sjemenjem. Ali, posvuda se osjetio njihov miris.

				Odlučio sam natopiti prostoriju svojim mirisom. Trljao sam se o zidove od debla i piškio posvuda. Dugo su me ostavili unutra, ali nijedan glodavac nije se usudio ukazati.

				Šteta jer sam bio baš gladan. Možda sam pretjerao s mačjim mirisom. Ali više nije bilo natrag.

				Stao sam tugaljivo mijaukati i napokon začuo Kolove korake. Čekao sam ga iza vrata, spreman šmugnuti van čim ih otvori dovoljno da mogu proći. Prošao sam kroz Vikingove noge i odjurio do najbliže šume.

				Šume su bile prilično jadne, stabla su zbog vjetra i hladnoće rasla kržljava i izvijena.

				Kakvo grozno mjesto! U ušima mi je neprestano fijukao vjetar ili su kričale one smiješne ptice, one tamne s velikim kljunom u boji.

				Naravno, bilo je i galebova: ima ih posvuda. Antipatični su i bahati, kadri obrušiti se na tebe i iz usta ti oteti što god da si se namučio uloviti.

				Plašim se njihova iskrivljenog kljuna, priznajem. I te su druge velike ptice strašne; njih se grozim zbog preduga vrata: kao da ga izbacuju pred sebe kad lete kako bi prije stigle…

				Ovce i koze su, pak, živjele dobro. Na raspolaganju su im bila brda trave. Posebno su ovce, koje štiti to njihovo gusto runo, danonoćno mirno pasle.

				Meni je uvijek bilo hladno; i svinjama je bilo hladno; i maloj djeci. Nekoliko ih je neprestano kašljalo.

				Zatim jednoga, najmlađeg, više nismo čuli jer je umro. Pokopali su ga kraj grma punog crvenih bobica. Na grob su stavili i kožnatog lutka, njegova drvenog konjića i kantu mlijeka da utaži žeđ na putovanju koje ga čeka.

				Svi su bili ondje i plakali i pjevali tužnu pjesmu.

				„I nebo plače“, reče Inga jer je prije sjalo sunce, a zatim je iznenada pljusnula kiša.

				Često je kišilo, zapravo gotovo uvijek. Ja bih se malo udaljio da ulovim kakva malog glodavca (sad ih se rijetko viđalo kraj naših šatora i kuća) kad bi sunce nestalo i počela bi padati kiša: teška, gadna kiša.

				Zatim bi možda i odmah opet zasjalo sunce, ali ja sam već bio mokar do kože, a od hladnog bih se zraka sav ukočio.

				I ja sam počeo kašljati i bio sam pomalo zabrinut za svoje zdravlje.

				A kad sam vidio da su počeli popravljati drakar, još sam se više zabrinuo. Drhtao sam na pomisao da opet šapama kročim na njega.

				Muškarci su zamijenili razbijene ili polutrule daske, zapunili rupe i pukotine među daskama ovčjom kožom i velikom količinom kučine, a potom se opet osjetio užasan smrad vruće smole upotrijebljene za kalafatanje. Stvarno su ga obnovili i nakraju ostrugali naslage sa zmajeve glave te su je učvrstili na njezino mjesto na pramcu gdje prijeteće uzdignuta izaziva valove i vikinške neprijatelje.

				Kao da bi se valovi dali zastrašiti zbog istesana debla! Ljudi su ponekad stvarno naivni.

				10. PRICˇE KOJE OTIRU SUZE

				Drakar je vraćen u vodu pa je, s nekoliko ljudi u njemu, otplovio niz fjord prema moru. Kamo su krenuli? Zar je ondje bilo sela koje bi opljačkali? Zar su se vratila lijepa vremena kad su ekspedicije rađale bogatim plijenom i pozlaćenim knjigama i svinjama i vrećama žita, a možda i mladim i snažnim robljem? 

				Drakar se ubrzo vratio natovaren ribom. Odmah su je razrezali, očistili od one odvratne mase u trbuhu i stavili je da se suši na mjestu gdje uvijek puše vjetar.

				Drakar je ponovo otplovio pa se iznova vratio sa svojim ljigavim plijenom.

				„Trebat će nam brdo zaliha“, ponavljao je Leif.

				Žene su skupljale košare i košare gljiva. Rasle su posvuda, dovoljno je bilo pogledati dolje i ugledao bi gljivu.

				Od same pomisli da kušam to mekano i vlažnasto čudo bilo mi je zlo. Radije sam se mučio loveći miša (i pokojeg divljeg pačića kad mu roditelji nisu budno pazili, znači skoro nikad).

				Ali ponekad sam zavidio ovcama koje trebaju samo spustiti njušku da bi napunile trbuh.

				Jednog je dana Nielsen dotrčao vičući i mašući rukama. „Na obalu!“ vikao je. „Na obalu!“

			

		

		
			[image: ]
		

	
		
			[image: ]
		

		
			
				85

			

		

		
			
				Na obali se pojavilo nekakvo tamno brdašce.

				Bio je to kit koji je skrenuo s kursa, ili ga je more nasukalo na žal, i nije se više mogao vratiti u vodu.

				Vikinzi su ga dočekali s oduševljenjem. Zgrabili su mačeve i izrezali goleme komade mesa. Malena uvala odmah se obojila u crveno zbog krvi koja je tekla u potočićima.

				Mnogo smo dana jeli samo kitovo meso… Koje nije bi približno ukusno kao mišje meso, ali nisam bio previše izbirljiv, nego sam se kao svi ostali šopao kitom s roštilja.

				Žene su pripremile i juhu, kuhale je u velikim crnim kotlovima.

				Stabljičice ječma i raži sad su već bile visoke kao moj uspravni rep. Povijale su se pod naletima vjetra, ali potom bi se neustrašivo uspravile.

				Muškarci su ih neprestano proučavali i bilo je očito da se nadaju dobrom urodu. Nije bilo sumnje da nas čeka duga zima.

				Zima je bila duga i ledena.

				Tiskali smo se u velikoj kući, onoj s drvenim 

				krovom, ali i ondje je bilo hladno; čak smo i pod krznom drhtali i cvokotali zubima, ili barem tko je imao sreće da mu se nije smrznula čeljust!

				Sven više nije svirao svoju harmoniku.

				Ni djeca se više nisu igrala, čak ni Björn koji je stalno bacao kožnate lopte i komadiće drva i balansirao njima na nosu ili ih bacao tri odjednom pa ih lovio i hitro iznova bacao…

				Björn je bio spretan žongler, a san mu je bio postati toliko dobar – čuo sam ga jednom dok 

				se povjeravao Nielsenu – da može nastupati po sajmovima i tako skupiti hrpe srebrnjaka.

				A premda ga je otac mlatio i palio mu lopte i komadiće drva jer je htio da postane seljak i ratnik poput njega, Björn nije prestajao trenirati.

				Björn i sva ostala djeca zajedno bi se šćućurila i drhtala i cmoljila sa šmrkljima pod nosom i kašljala i kihala… Odvratno!

				Da bi ih primirila, Inga im je pričala priču za pričom. Ja bih pritvorio oči, ali naćulio uši.

				Da, priznajem, ljudske me priče stvarno jako zanimaju.

				Inga je pričala o varljivom Lokiju i njegovu sinu, zmiji: strašnom Jormungandu.

				Potom je pripovijedala o vuku Fenriru (na čiji bih spomen poklopio uši, toliko je strašan). Potom o divovima koji su mrzili Thora i koji su koristili svaku priliku da ga napadnu; srećom, Thor je najjači od svih i na kraju on pobijedi.

				Thjodhild je uvijek tražila priče o patuljcima, Nilesen je htio slušati one o duhovima pa bi se ta dvojica nakraju posvađala. Tad bi Inga rekla da će ih ako ne prestanu, otjerati van, na studen, pa će postati djeca od leda i proljetno će ih sunce rastopiti: plop… plop… plop… kap po kap.

				Proljeće! Sunčeva toplina na krznu! Možda je proljeće zaboravilo proći po toj pustoši i nikad neće doći…

				11. TKO BI SLUŠAO MACˇKA?

				Dani su protjecali sporo i u nekom trenutku ostali smo bez drva za ogrjev pa je netko predložio da rasiječemo drakar.

				„Jeste poludjeli?“ povika Leif. „Bez drakara smo gotovi!“

				„Ako umremo od hladnoće, svejedno smo gotovi!“

				„Uostalom, uvijek možemo sagraditi novi drakar… Ali kad umreš, stvarno si gotov!“

				Leif prigovori da nema dovoljno velikih i ravnih stabala u tom kraju da bi od njih izradili daske i vesla. A među njima nije bilo nijednog stručnog stolara koji bi mogao sagraditi drakar… Ne, ne dolazi u obzir.

				„Leife! Ti si kriv što smo tu zaglavili!“

				„Doveo si nas da tu umremo!“

				„Dali bogovi da ti vlastita djeca poumiru pred očima!“

				Leif ustade drhteći od bijesa pa baci ogrtač na tlo. Time ih je izazvao da se dođu boriti protiv njega.

				Vikinški dvoboj funkcionira ovako: duelanti ne smiju preći granicu tkanine, moraju si biti blizu i isprebijati se na mrtvo ime točno u njezinim okvirima.

				„Tko se usudi boriti protiv mene? Da vas vidim, ja čekam!“

				Nitko nije smogao hrabrosti ustati iz hrpe krzna pod koju se zavukao pa je i Leif požurio podignuti svoj ogrtač i pokriti si njime leđa.

				Od hladnoće su svi postali veoma razboriti!

				Naravno, te godine nije bilo nikakve zabave na pola zime. Ništa od kobasica s roštilja, ništa od dvopeka s medom (koji ionako ne volim, ali zato obožavam kobasice), ništa od plesa oko logorske vatre i vrtnje baklji…

				No, taj beskonačni niz mračnih i studenih dana, koji uopće nije nalikovao na zimu kakvu sam upoznao u bivšoj zemlji, napokon je završio; odnosno, došlo je malo svjetla, a Sunce je postalo mrvu toplije.

				Voda je u fjordu na nekoliko mjesta bila zaleđena. Ali, drakar je mogao proći pa je Leif rekao da je vrijeme da se nastavi s plovidbom.

				Opet? Naravno, ondje nam nije bilo baš sjajno, ali mogli smo biti zadovoljni… Najgore je prošlo, ne?

				Ne.

				Nije samo Leif bio sav na iglama. Takvi su ljudi sa Sjevera, dotad sam to naučio. Ne trpe kopno dulje od jedne sezone. Moraju se dati na put, na put, prijeći to svoje sinje i neprijateljsko more čvrsto se držeći broda kojem svakog trena prijeti opasnost da ga more razbije ili proguta ili baci u zrak i samelje…

				I žene su htjele otići, sve osim Raemme koja je u međuvremenu rodila sina i bojala se za njega.

				Naravno, ja sam htio ostati, ali tko bi slušao mačka?

				I tako smo krenuli.

				Sve razmontiraj, utovari, sveži, trči za blagom i odvuci ga na brod… Nielsen me uzeo u naručje pa smo se zajedno ukrcali na drakar.

				Ovog puta nisam se opirao: da sam ostao sam na kopnu, ne bih dugo poživio. A uostalom, u brodu je bila Sigurova peć koja osigurava toplinu u svim godišnjim dobima, u svim dijelovima Zemlje.

				Drakar je ponovo imao svoju zmajsku glavu. Vješto se provlačio među velikim pločama leda i jurio prema moru. Raghner ga je neko vrijeme držao uz obalu i dalje gledajući u onaj metalni krug s vrškom i kimao glavom i činilo se da je baš zadovoljan.

				U nekom trenutku spazili smo komad obale na kojoj se zeleni trava. Nismo mogli vjerovati svojim očima!

				No bilo je baš tako: zelena linija stršala je usred bjeline i sivila krajolika. Poviše, naslonjeni na obronak, lagani oblaci.

				Leif i ostali odlučili su otići vidjeti izbliza. Drakar je pristao uz obalu pa su se opet trojica uspela gore po toj zelenoj liniji, a kad su dosegnuli vrh, nestali su nam s vidika.

				Vratili su se nakon podosta vremena i smijali se i mahali. Mahali su nam da se iskrcamo: svi van!

				Mene su ostavili na brodu zbog čega nisam vidio na vlastite oči, ali prenosim što su vidjele oči ostalih. A to je bara vruće, kipuće vode! Voda se izlijevala i slijevala niz obronak, a zahvaljujući njezinoj toplini, trava je na tom dijelu preživljavala i na zimskoj studeni.

				Neki su uskočili u nju, neki nisu smogli hrabrosti da svuku odjeću pa su ostali promatrati ostale koji su gacali po vodi i ludo se zabavljali.

				Raemma predloži da ne otplovimo, nego da ponovo postavimo šatore i sagradimo kuće 

				ondje, kraj te bare koja će nas ugodno grijati i tijekom najhladnije zime.

				Nažalost, nitko je nije poslušao. Ti skitnice već su u srži gorjeli od želje za putovanjem. Kako sam već rekao, takvi su vam Vikinzi: ne mogu bez pustolovine, a ako im je pred nosom komad mora, moraju ploviti i ploviti sve dok ne vide što je s druge strane.

				Stoga smo nastavili s plovidbom.

				Ponovo su se nizali dosadni dugi dani tijekom kojih se ništa ne događa: nad glavom nebo, a uokolo samo voda.

				Kad bi nalet ledenog vjetra noću raspršio oblake, svi bi podignuli glave i čitali zvijezde premda su samo rijetki razumjeli njihov treperavi jezik.

				Srećom, kormilar ga je razumio.

				„Zvijezde govore da idemo u dobrom smjeru“, obavijestio bi nas Raghner.

				Ili bi najavio: „Zvijezde kažu da moramo skrenuti prema istoku…“

				Svi smo stvarno imali povjerenja u njega. Znao je jezik zvijezda i vjetrova, ali povrh svega – često se time hvalio – jezik mora.

				„More nam govori na razne načine“, objašnjavao je Raghner pucajući od ponosa. „Govori bojom vode, šumom struja, potkom pjene pa čak i mirisom koji dopire do mog nosa.“

				Ja sam promatrao tu njegovu nosinu punu crvenkastih dlaka koja je snažno udisala slani zrak.

				Raghner je bio prekriven crvenkastim dlakama: brada mu je sezala do očiju. Impresivno… I ja sam prekriven crvenkastom dlakom, naravno, ali ja sam mačak; za mačka je normalno da ima krzno.

				Dakle, udisao je, kušao naglo otvarajući i zatvarajući usta da bi zatim i rekao: „Riba… Blizu smo velike pličine.“

				Pa bi muškarci nakratko ostavili vesla da ulove tu ribu koju je Raghnerov nos osjećao i prije negoli bi je spazio.

				Ili bi rekao: „Miriše na nevrijeme, ali daleko.“

				Kad bi nevrijeme bilo daleko, žurno bismo odmaglili. Ali nevrijeme je katkad bilo blizu i uhvatilo bi nas. Tad nije preostajalo drugo nego dodatno učvrstiti teret i šćućuriti se pod ceradom. 

				12. SUNCˇEV KAMEN

				Mnogo je bolje dosađivati se kad je bonaca nego mučiti se za oluje, naravno! 

				Već sam pričao o jednoj oluju. Eto, nabasali smo iznova na jednako silovitu oluju; zapravo, barem osamnaest puta silovitiju. Bilo je kao da stojimo pod vodopadom. Valovi su šamarali drakar i pružali ručetine da mu otmu teret i putnike.

				I Inga, inače tako spokojna, drhtala je od straha. Pružila je ruku prema šarenom kovčežiću koji joj je suprug poklonio na povratku s pljačke bogata francuskog samostana. Bio je prelijep, od svjetlucava srebra i ukrašen šarenim i prozirnkastim dragim kamenjem. U njemu je držala najdragocjenije što ima.

				Inga jedva uspje otvoriti kovčežić, stade prekapati po njemu, izvuče crvenu ogrlicu i baci je u more vičući: „Ran, prihvati moj dar i saslušaj moj glas. Nagovori muža, moćnog vladara mora, da utiša oluju. Ran, spasi nas!“

				Bio je to dragocjen komad nakita. Vidio sam kad ga je Inga kupila od nekog stranog trgovca. Zauzvrat mu je dala velike komade srebra i mnogo lisičje kože.

				I ostale su žene tad stale bacati u more darove za Aegirovu suprugu: ogrlice, broševe, privjeske.

				Thjodhild je žrtvovala svoj mali češalj od kosti s intarzijama.

				Ali Aegirovoj supruzi ništa se od toga nije svidjelo i nije joj bilo dovoljno. Oluja je sve jače bjesnjela.

				„Želi pravu žrtvu!“ krikne Vitgis i pruži ruke prema Raemminu djetešcu.

				Ali Raemma joj ga nije dala.

				„Odi ti tamo dolje!“ povika, a djetešce je držala tako čvrsto da ga ni presnažna Vitgis nije uspjela uzeti.

				Štoviše, val je snagatoricu Vitgis odbacio na bačvu gdje je i ostala u polusvijesti.

				„Ragnarok! Ragnarok!“ Promukli glas ponavljao je: „Ragnarok! Kraj svijeta!“

				Ako to nije bio kraj svijeta, lako je mogao biti moj kraj.

				Još sam se više skutrio u kolutu užeta.

				U nekim situacijama bolje je nestati. Vikinzi bi s vremena na vrijeme odlučili prinijeti žrtvu pa ti prijeti opasnost da ti prerežu grkljan samo zato što ti je umro gazda i moraš mu praviti društvo na drugom svijetu.

				Ne, hvala!

				Srećom, moj gazda, Leif, bio je zdrav kao dren. I srećom, ja mu nisam konj: konji su prvi koje smjeste u grob, toliko su korisni i voljeni.

				Naravno, zbog priče prema kojoj me Leif uvijek želi uza se u svojim pohodima i meni prijeti poprilična opasnost… U tom trenutku prijetila mi je opasnost od utapanja, kao i svima ostalima.

				Sklopio sam vjeđe i odlučio ne razmišljati više o tome. Potrudio sam se prisjetiti nečeg lijepog.

				Mišića koji pokušava pobjeći, a ti ga ščepaš taman dok se sprema zavući u rupu… toplog sunca na trbuhu… okusa upravo ulovljenog lososa…

				U mašti sam ponovo osjećao toplinu Sigurove peći kad sam primijetio da se oluja napokon stišala.

				Neko vrijeme nitko nije imao snage podignuti se. Paluba je podsjećala na bojno polje posuto stradalima, a drakar na selo nakon upada Ljudi sa Sjevera.

				Probijeni sanduci, razderane vreće, nije bilo jednog od kaveza s kokošima (možda je njih Ran rado uzela da bi svakog dana imala svježa jaja).

				Ali kad se Leif zaderao: „Ulazi voda!“, svi su se pribrali i žurno dali na posao.

				Jedna je ruka zgrabila kolut užeta u koji sam se skrio, a Thorkildova je glaščina povikala: „Tutanj, mačak! Ili ću tvoje krzno upotrijebiti da začepim rupe!“

				Uhvatio sam tutanj. Otišao sam smjestiti se na vreću konjske dlake gdje mi je bilo udobno jer je bila meka premda je sve bilo mokro.

				Thorkild me i ondje sustigao. Uzeo je vreću i prosiktao mi: „Pazi se, mačak! Kad potrošim konjsku dlaku, doći ću po tvoje krzno!“

				Nije mi bilo jasno zašto me uzeo na zub.

				Odnosno, malo mi je bilo jasno, jer sam tad već dobro poznavao ljude i znao da kad im nešto ne ide od ruke, uvijek se okome na nekog tko s tim nema veze, osobito ako je manji od njih.

				Treći sam put potražio zaklon u nekom kutku gdje ću malo biti na miru.

				Pokušao sam odrijemati, ali nisam uspio. Bio sam još previše uzrujan zbog opasnosti u kojoj smo se našli.

				Tad sam se stao igrati kamenčićem u boji koji sam našao pred nosom.

				Bio je gotovo plav, prilično gladak, a kad bih ga lagano udario šapom, malo bi se otkotrljao, svaki put u drugom smjeru, tako da je igra bila još zabavnija.

				Sav zadubljen u tu novu razbibrigu nisam pretjerano obraćao pozornost na ono što se događa. Tako da ovdje moja priča nije 

				pretjerano precizna jer moram povezati što sam načuo i što sam poslije rekonstruirao zahvaljujući svojoj mačjoj inteligenciji.

				Kako to često biva nakon oluje, spustila se magla i drakar se zibao u toj bjelini neodlučan u kojem smjeru krenuti.

				Voda više nije prodirala (moje je krzno spašeno!) i svi smo bili živi, izuzev kokoši koje sad nesu jaja za Ran, u morskom svijetu.

				Trebalo je žurno otići odande jer, kako je poznato, gdje se podigla jedna oluja, može se dići i druga.

				Na trenutak sam podignuo njušku i uši. Dakle, krećemo? Muk. Svi su se okrenuli licem prema kormilaru.

				Raghner je iz torbe od tuljanove kože koja mu je visjela o opasaču izvukao onu svoju okruglu spravu s nekakvim vrškom i stavio je pred nos. Uzalud.

				„Bez Sunca, ovo je beskorisno“, uzdahnu.

				„Raghner, prije ili poslije ukazat će se Sunce“, reče Inga.

				„Da, ali kad? Brod treba popravak, ne možemo predugo čekati!“ reče Kol.

				„A ja trebam pivo!“ nadoveže se Gunulf.

				Oluja je, između ostalog, prisvojila i nekoliko bačvica te su preostale samo dvije. Premalo za njegovo grlo koje je kao bunar bez dna.

				„Pustimo da nam sudbina odredi smjer“, predloži Sigur, već s veslom u ruci.

				„Ne, mogli bismo se izgubiti u labirintu ploča leda“, odvrati Leif.

				„Sunčev kamen!“ uskliknu Raghner. „On će nas izvući odavde!“ Potom se obrati Ingi i upita je: „Ženo, gdje je kovčežić s dragocjenostima?“

				Inga slegnu ramenima i rukom pokaza na klupko prtljage rasute po palubi. Sve je bilo izmiješano.

				„Treba ga naći, brzo!“ naredi Leif.

				Svi su stali mahnito prekapati i tako stvarati još veći nered.

				Ljudi! Ponekad su stvarno čudni, da ne kažem bedasti…

				No, na kraju su ipak pronašli kovčežić. Bio je prazan.

				„Gdje je nakit? Gdje je tvoja crvena ogrlica?“

				„Poklonila sam je Ran“, odgovori mirno Inga.

				Raghner ne prigovori: nakit je bio ženin i mogla je s njim što ju je volja. A uostalom, nije pogrešno udobrovoljavati božanstva.

				No potom mu se crv sumnje uvukao među misli i smrknuo mu lice.

				Raghner postavi sudbonosno pitanje, a u glasu mu se osjetio tračak prijetnje: „Inga! Nisi valjda Ran darovala i sunčev kamen?“

				„Naravno da nisam!“ obrecnu se žena pa nadoda: „Ali možda vladarica mora voli i njega, pa ga je prisvojila.“

				Nakon njezinih riječi zavlada grobna tišina koju je prekidao tek pokoji uzdah.

				A u toj tišini začuo se zvuk kamena koji se kotrlja, a zatim sam ja skočio prema naprijed i zgrabio kamen prednjim šapama pa ga bacio 

			

		

		
			[image: ]
		

	
		
			[image: ]
		

		
			
				109

			

		

		
			
				u zrak i kamen je iznova pao, a ja sam ga još jednom pogurnuo i… i moja je igra tu završila.

				Jer se Leif bacio i sletio točno nad kamen svom svojom težinom te ga je čvrsto držao u rukama. „Sunčev kamen!“ zarikao je i dodao: „U mačjim šapama!“

				Na trenutak sam pomislio da će moje krzno ubrzo stvarno biti dobro samo za popunjavanje rupa među daskama…

				Nisam pokušao ni otrčati i zavući se nekamo. Na drakaru usred mora brzo bi me našli. Nije mi ni palo na pamet skočiti u more.

				Ne znam ja plivati. A uostalom, u toj ledenoj vodi odmah bih se pretvorio u smrznutog mačka.

				Stoga sam se prepustio sudbini. Kad ne možeš ništa promijeniti, moraš se pomiriti sa sudbinom.

				Leif me podignuo svojom ručetinom, podignuo me visoko iznad glavurde boje sijena, ali umjesto da me zafrljati u pod da se raskeljim po daskama na palubi – kako sam očekivao – zadržao me tako gore da me svi vide.

				„Ovaj mačak sa sobom nosi moju sreću! Spasio me od medvjeda, a sad će nas odvesti u zemlju koju sanjamo!“

				Žamor pun divljenja okružio mi je tijelo koje je Leif držao za šiju.

				Ništa mi nije bilo jasno; tek nakon što sam dobro razmislio došao sam do zaključka da će nas zapravo sunčev kamen odvesti do nove zemlje.

				Ali kako sam sunčev kamen ja pronašao, zasluga je zapravo samo moja.

				Potom me Leif spustio i uvis podignuo plavi kamen.

				13. NESTALE BUHE

				Sve oči uprte su u njega, a sva usta blago su se otvorila u čuđenju; čak i oni koji su otprije znali za sunčev kamen očarano su ga promatrali.

				Ja sam čuo za njega, ali ljudske priče zapravo me slabo zanimaju, a i brzo gubim koncentraciju.

				Stoga nisam znao čemu služi taj kamen.

				Kormilar je ga je pomalo svečano podignuo iznad glave, rukom u zraku opisao veliku kružnicu pa se okrenuo i ponovio postupak; a zatim je to iznova učinio…

				Raghner se naglo zaustavio.

				Kamen više nije bio modro plav, nego gotovo bijelo plav ili, da budem precizniji, gotovo proziran.

				Zatim je uskliknuo: „Onamo!“

				Kamen je povjerio Ingi, opominjući je da ga dobro pazi.

				Ona ga je spremila u kožnatu vrećicu koju je nosila oko vrata, a vrećicu je zgurala pod tuniku. „Tu je na sigurnom“, reče udarajući se rukom po širokim grudima.

				Muškarci su se već smjestili uz bokove drakara i mašili se vesla. Raghner je zgrabio kormilo, a na njegove su naredbe vesla spuštena u vodu i pogurana te smo krenuli. Jurili smo kroz maglu, a bijeli zid otvarao se pred nama pa se odmah zatvarao za nama.

				Jurili smo, nestrpljivi da dođemo do cilja.

				A i moja priča sad juri prema kraju jer sam već ispričao kakvu sam ulogu odigrao ja, Olaf Dugobrki.

				Ono važno, odnosno ono što ima veze s niže potpisanim, već znate.

				Ostalo nije toliko zanimljivo. Uslijedilo je još dana u znaku sinjeg i hladnog mora i vlažnasta krzna i pretjerana plesa valova koji kvare san i suhe ribe, suhe ribe pa opet suhe ribe.

				Povremeno bismo susreli jednu od onih divovskih riba koje u zrak ispuhuju mlaz vode i udaraju repom o more, ali koje nisu ribe nego kitovi.

				Na taj njihov tresak zadrhtali bi mi brci i što god da mi je bilo u trbuhu. Kitovi su impresivni i kad ih vidiš uginule, nepomične na plaži. Kad ih, pak, vidiš žive na moru ili u njemu, te su beštije … tako su strašne da je to nemoguće izraziti riječima.

				Bilo mi je dosta tog putovanja.

				Jedino što sam volio bilo je kad je netko djeci, da ih primiri, pričao drevne priče o bogovima i o junacima dugih svijetlih brada i plamenih očiju i željezna srca.

				Dotad sam ih već sve znao, a kad bih vidio da nam se primiču veliki tamni olujni oblaci, pomislio bih: „To je Sleipnir, Odinov konj, koji tutnji nebom sa svojih osam nogu!“

				I nadao sam se da je samo u prolazu i da će se pridružiti svom moćnom i gnjevnom gospodaru koji ga čeka negdje drugdje, daleko od mjesta na kojem se mi nalazimo.

				Netko od ljudi bi se nakon nekog vremena zasitio uvijek istih priča i požalio se što su izgubljene igračke koje su utovarene na brod da bi potom završile na dnu mora.

				Šahovske ploče, lutci i sve ostalo što zabavlja moje Vikinge u dugim zimskim večerima.

				„Pusti nek se njima igraju Aegir i Ran“, smijao se Kol pa bi izvukao svoje kocke izrađene od morževih kljova.

				Kol je bio vrlo vješt s kockama, ili je možda varao. Kako god bilo, nakraju bi uvijek izbila tučnjava.

				Odnosno, ne bi izbila tučnjava jer na drakaru nije bilo dovoljno mjesta. Ali Sven, koji ima nevjerojatno pamćenje, u glavi je bilježio sve te dvoboje i tučnjave koje trebaju nadoknaditi čim se iskrcaju.

				Zapravo, još je nešto bilo sjajno: nestale su buhe, nije ih više bilo, hladnoća ih je sve potamanila!

				Tko zna jesu li nestale i ljudske uši? Kad smo prije bili na kopnu, provodili su sate čeprkajući si po kosi ne bi li ih našli i zgnječili.

				Provodili su i sate češljajući se i pletući pletenice, osobito žene.

				Uostalom, ja sam sate provodio čisteći se od buha i ližući krzno. U tome smo mi mačke i ljudi sa Sjevera veoma slični.

				No, najveća svađa nije izbila zbog kocki, nego zato što je Raghner prestao usmjeravati brod prema sjeveru i krenuo put zalaska Sunca. A nije bilo sigurno da je ondje kopno dovoljno blizu za naše zalihe.

				„Odlučili smo svi zajedno! Trebali smo ići na sjever!“ povika Leif gnjevno.

				„Kad smo glasali“, odvratili su ostali Vikinzi, „pred očima nismo imali svoju izgladnjelu djecu!“

				Dugo su raspravljali. Nakraju su zaključili da ćemo nastaviti još neko vrijeme pratiti zalazeće Sunce, ali potom ćemo, ako se novo kopno ne ukaže, promijeniti smjer i krenuti put sjevera.

				„Kad dvopeka i vode bude samo za šačicu dana, promijenit ćemo smjer“, prihvati Leif.

				Istog dana prošli smo kraj hridi prekrivene tuljanima. Blesavih li životinja. Nisu nas ni pogledale.

				Leif je rekao da je to znak da je naše kopno blizu. Nedugo zatim spazili smo ptice. Leif više nije imao sumnji i svi smo se ponadali da je u pravu. 

				14. NOVA ZEMLJA

				Leif je imao pravo. Pred nama se ubrzo pojavila tanka zelena linija. Ravna, prilično pusta obala. Ali na brodu su se svi obradovali. Obradovali su se grubo i divlje, tipično za te ljude žute ili riđe dlake: njihova galama razlijegala se nebom i morem. Grlili su se, tukli i smijali i plakali, sve odjednom. 

				Ja sam se sakrio iza bačve. Smetaju mi buka i strka…

				Ali nikako da umirim rep, toliko sam bio uzbuđen. Do nosa su mi dopirali mirisi za koje sam mislio da sam ih zaboravio nakon što sam tjednima njuškao samo slani zrak i vonj riba i oluje.

				I Raghner je nešto njušio, a to što mu je govorila nosina očito mu se sviđalo jer je zadovoljno kimao.

				Ono što se zatim dogodilo stvarno ću vam brzinski ispričati.

				Kad smo se dokopali kopna, nije bilo zabava.

				Iznureni od putovanja, Vikinzi su smogli ono malo preostale snage da se utabore. Potom su orali, sijali i obavili sve poslove koje ljudi moraju obaviti da bi preživjeli s obzirom na to da se ne zadovoljavaju pticama i glodavcima.

				Godinu poslije preselili smo se više u unutrašnjost, na brežuljke prekrivene šumom. 

				Gdje smo i danas.

				Tu mi je bolje. Sigurova se peć ne gasi. S vremena na vrijeme Vikinzi prirede zabavu pa iskape dugi rog pun one tekućine koja strašno smrdi, ali za kojom su ludi, osobito Gunulf.

				Pa se natječu tko će dalje baciti koplje ili zariti sjekiru dublje u deblo ili odapeti strijelu bliže meti. Ponekad se i hrvaju pa izgubi tko prijeđe granicu ogrtača prostrtog na tlo. Ukratko, sve od čega se osjećaš kao kod kuće.

				Ali ja sam stvarno usamljen. Tu nema ni traga kakvoj mački. Hoću reći, mački koja bi mi odgovarala. Vjerujem da bih našao neku u šumi, ali priznajem da još nisam skupio hrabrosti otići u šumu i ispustiti svoj muški zov da dozovem koju. Tko zna tko bi osvanuo?

				Gotovo sam siguran da su mačke u toj novoj zemlji velike i zle… Ili su možda velike i ljubazne. Ili malene i zle. Ili malene i dražesne i slatke. Ili možda…

				Dosta, doznat ću sutra, odlučeno je, jer jedva čekam da tu Novu Zemlju u koju smo došli nastane mačići dlake riđe poput moje i jednako lukavi i vještih šapa.

				Časna riječ Olafa Dugobrkog.

				AUTORICˇINA BILJEŠKA

				Sigurno je da su Vikinzi iz Skandinavije došli sve do Amerike. Tim svojim elegantnim brodovima, naizgled tako krhkim, prešli su ocean prkoseći vjetrovima i olujama. 

				O tome pripovijedaju staronorveške sage (kakve su Saga o Grenlanđanima i Saga o Eriku Crvenom) u kojima se miješaju činjenice i mašta, a to potvrđuju i arheološka otkrića.

				I dalje nije precizno određeno kad su (nedugo nakon ili prije tisućite godine) i gdje pristali, a imena tih lokaliteta zvuče uzbudljivo, ali prilično općenito: Helluland, Stjenovita zemlja, Markland, Šumska zemlja, Vinland, Zemlja vinove loze.

				Poznata su i imena glavnih junaka. Islanđanin Bjarni Heriolfsson na putu prema Grenlandu zbog nevremena je skrenuo s kursa i spazio još nepoznatu zelenkastu obalu. A Leif Eiriksson, sin Erika Crvenog, kupio je Bjarnijeve brodove i organizirao ekspediciju koja je sigurno došla do Kanade.

				On i njegovi ljudi ondje su proveli barem jednu zimu, a na proljeće su se vratili kući i izvijestili o otkriću.

				Na čelu iduće ekspedicije bio je Leifov brat Thorvald koji je umro pogođen strijelom urođenika (Inuita ili možda indijanskog plemena Algonkini).

				Sukobi s lokalnim stanovništvom i klima neadekvatna za razvoj poljoprivrede nakon nekoliko godina uništili su vikinški san da koloniziraju zemlju s druge strane oceana.

				Kako su se Vikinzi orijentirali dok su prelazili tu tekuću pustinju? Vjerojatno su se uzdali i u Sunčev kamen (za geologe kordierit ili iolit): kristal koji mijenja boju i prozirnost kad ga pod određenim kutom obasjaju sunčeve zrake.

				Ukratko, znanstvenici nas opskrbljuju brojnim informacijama.

				Ali tek treba istražiti izrazito široko polje misli i osjećaja koji su pratili te hrabre i znatiželjne ljude dok su putovali na svojim hitrim, krhkim drakarima put nepoznata svijeta.

				A kako su sa sobom sigurno vodili mačke, dragocjene saveznike u borbi protiv miševa koji su im proždirali zalihe, o svemu tome da se pripovijedati iz perspektive… mačka.

				Uostalom, tako to ide: povijest nam ponudi činjenicu koja, dobro obogaćena maštom, završi u pričama i obogaćuje ih. 

